ก.ล.ต.จีนยืนยันการเชื่อมโยงตลาดหุ้นเสิ่นเจิ้น-ตลาดหุ้นฮ่องกงสำเร็จในปีนี้
ก.ล.ต.จีนยืนยันการเชื่อมโยงการซื้อขายตลาดหุ้นเสิ่นเจิ้นและตลาดหุ้นฮ่องกงสำเร็จในปีนี้
15 ส.ค. 2559

คณะกรรมการกำกับหลักทรัพย์และตลาดหลักทรัพย์ของจีน (CSRC) ยืนยันว่า ตลาดหุ้นเสิ่นเจิ้นและตลาดหุ้นฮ่องกงจะเชื่อมโยงการซื้อขายกันได้ภายในปีนี้
โดย นายเติ้ง เกอ CSRC ระบุว่า การเชื่อมโยงตลาดหุ้นเสิ่นเจิ้นและตลาดหุ้นฮ่องกงนั้น จะมีขึ้นในช่วงเวลาที่เหมาะสมในปีนี้ เมื่อการกำหนดกฎระเบียบของ CSRC และการเตรียมความพร้อมด้านเทคโนโลยี เสร็จสมบูรณ์
นอกจากนี้ จะมีการจัดตั้งคณะทำงานชุดพิเศษ และการร่วมงานกันอย่างใกล้ชิดระหว่างตลาดหลักทรัพย์และเจ้าหน้าที่ฝ่ายกำกับดูแล
โดยถ้อยแถลงดังกล่าวมีขึ้นท่ามกลางกระแสคาดการณ์ที่มีมากขึ้นเกี่ยวกับโครงการเชื่อมโยงตลาดครั้งใหม่ ขณะเดียวกันคาดว่า โครงการเชื่อมโยงตลาดทั้ง 2 แห่งจะช่วยกระตุ้นให้นักลงทุนต่างชาติเข้ามาลงทุนในตลาดออนชอร์ของจีนเพิ่มขึ้น สำนักข่าวซินหัวรายงาน